**Likumprojekta „Grozījumi Covid-19 infekcijas izplatības seku pārvarēšanas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts ar mērķi precizēt tiesisko regulējumu atsevišķiem Covid-19 infekcijas valsts apdraudējuma un tā seku novēršanas un pārvarēšanas pasākumiem, kā arī papildināt ar jauniem, lai nodrošinātu sabiedrības ekonomiskās situācijas uzlabošanos un veicinātu valsts tautsaimniecības stabilitāti.  Likums stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, ņemot vērā, ka valstī joprojām strauji un nekontrolēti izplatās Covid-19 infekcija, un no 2020.gada 9.novembra līdz 2021.gada 6.aprīlim ir izsludināta ārkārtējā situācija (Ministru kabineta rīkojums Nr.655), kā rezultātā ir nepieciešams noteikt papildu pasākumus, kas vērsti uz Latvijas tautsaimniecības attīstību.  Likumprojekts izstrādāts, lai Covid-19 infekcijas izplatības seku pārvarēšanas likumā (turpmāk – Likums):  1. noteiktu garāku termiņu gada ienākumu deklarācijas par 2020.gadu iesniegšanai un citu iedzīvotāju ienākuma nodokļa samaksas termiņu,  2. atceltu 2020. un 2021.gadā iedzīvotāju ienākuma nodokļa aprēķināšanai izdevumu ierobežojumu 80% apmērā no saimnieciskās darbības ieņēmumiem,  3. atteiktos no prasības kapitālsabiedrības valdes locekļiem veikt iedzīvotāju ienākuma nodokļa un valsts sociālās apdrošināšanas obligāto iemaksu samaksu no minimālās algas, ja kapitālsabiedrībai nav bijis neviena darbinieka, kas gūst atlīdzību vismaz minimālās algas apmērā,  4. paredzētu izmaiņas azartspēļu nodokļa aprēķināšanā ārkārtējās situācijas laikā, kurā ir noteikts aizliegums organizēt azartspēles azartspēļu organizēšanas vietās (spēļu zālēs un kazino), nosakot, ka azartspēļu nodokli maksā tikai par tām mēneša dienām, kurās azartspēļu organizētāji drīkstēja organizēt konkrētās azartspēles,  5. noteiktu garāku gada pārskata un sabiedriskā labuma organizāciju darbības pārskata par 2020.gadu iesniegšanas termiņu,  6. paredzētu regulējumu informācijas publicēšanai par tiem nodokļu maksātajiem, kuri saskaņā ar Likumu saņēmuši Ministru kabineta noteikto valsta atbalstu un tā kopējo apmēru,  7. paredzētu regulējumu taksometru nozares atbalstam Covid-19 pandēmijas seku un pārvarēšanai un darbības nepārtrauktības nodrošināšanai,  8. izveidotu “zaļo koridoru” sabiedriskās ēdināšanas sektorā iesaistītajiem komersantiem āra terašu, mobilo ēdināšanas vienību, degustācijas stendu un citu ārtelpās organizētu ēdināšanas vietu darbības paātrinātai un atvieglotai saskaņošanai, tai skaitā, mazinot iespējamās izmaksas uzņēmējdarbības straujākai atsākšanai,  9. pagarinātu maksātnespējas moratoriju: ja pastāv kāda no [Maksātnespējas likuma](https://likumi.lv/ta/id/214590-maksatnespejas-likums) [57. panta](https://likumi.lv/ta/id/214590-maksatnespejas-likums#p57) pirmās daļas 1., 2., 3. vai 4. punktā minētajām juridiskās personas maksātnespējas procesa pazīmēm – līdz 2021. gada 1 septembrim; ja 5. punktā minētā pazīme – līdz 31. decembrim,  10. noteiktu garāku sociālo uzņēmumu darbības gada pārskata iesniegšanas termiņu; garāku termiņu kurā kapitālsabiedrībām ir pienākums sasaukt dalībnieku (akcionāru) sapulci, lai apstiprinātu kapitālsabiedrības gada pārskatu un konsolidēto gada pārskatu; kā arī garāku termiņu publiskas personas pārskata par dāvinājuma (ziedojuma) izlietojumu iesniegšanai.  Likumprojektā iekļautās nomas izdiskutētas vadības grupas Covid-19 radīto ekonomisko seku operatīvai novēršanai uzņēmējdarbībā un nodarbināto atbalstam (izveidota ar Ministru prezidenta 2020.gada 16.marta rīkojumu Nr.2020/1.2.1.-62, atjaunota saskaņā ar Ministru kabineta 2020.gada 27.oktobra lēmumu (Ministru kabineta 2020.gada 27.oktobra sēdes prot.Nr.64 3.§ 8.punkts) 2021.gada 11. un 25.februāra sēdēs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Informācija par grozījumiem Likuma pantos**:    **Par Likuma 6.panta papildināšanu ar otro daļu.**  Grozījumi, ar kuriem paredzēts papildināt Likuma 6.pantu ar otro daļu, paredz, ka iedzīvotāju ienākuma nodokļa maksātājam, kurš Valsts ieņēmumu dienestā (VID) reģistrējies kā saimnieciskās darbības veicējs vai ir individuālais komersants, vai ir individuālā uzņēmuma (zemnieka vai zvejnieka saimniecības) īpašnieks un par tā ienākumiem maksā iedzīvotāju ienākuma nodokli, aprēķinot iedzīvotāju ienākuma nodokli no saimnieciskās darbības ienākuma par 2020.gadu un par 2021.gadu, nepiemēro likuma “Par iedzīvotāju ienākuma nodokli” 11.panta 3.1 daļā noteikto saimnieciskās darbības izdevumu ierobežojumu 80% procentu apmērā no saimnieciskās darbības ieņēmumiem, kā arī šā likuma 11.1 panta 6.1 daļā noteikto izdevumu ierobežojumu, kas nosaka, ka nodokļa bāze nedrīkst būt mazāka par 20% no saimnieciskās darbības ieņēmumiem. Tādējādi saimnieciskās darbības ienākumus par 2020. un 2021.taksācijas gadu nosaka, piemērojot saimnieciskās darbības izdevumus pilnā apmērā (turklāt zaudējumus var segt no nākamo trīs taksācijas periodu saimnieciskās darbības ienākumiem). Minētie precizējumi ir būtiski, ņemot vērā Covid-19 infekcijas izplatības ietekmi uz saimniecisko darbību un ar to saistītos ierobežojumus, jo saimnieciskās darbības veicēju skaits, kas strādā ar zaudējumiem (ieņēmumi mazāki par izdevumiem), krasi pieaug.  Veicot izmaiņas normatīvajā regulējumā, tiks novērsts, ka valsts liek maksāt nodokli no mākslīgi noteikta, nosacīta ienākuma, lai gan Covid-19 infekcijas izplatības ietekmē tieši daudzi mazie saimnieciskās darbības veicēji cieš zaudējumus.  Minēto normu kā nodokļa maksātājam labvēlīgu normu ir paredzēts piemērot par 2020.taksācijas gadu, t.i. ar atpakaļejošu spēku. Minētās normas piemērošana ar atpakaļejošu spēku ir iespējama arī tehniski, jo saimnieciskās darbības veicēji iedzīvotāju ienākuma nodokli aprēķina un maksā par taksācijas gadu rezumējošā kārtībā (iesniedzot gada ienākumu deklarāciju) . Ņemot vērā, ka iedzīvotāju ienākuma nodokļa deklarācija par 2020.gadu tiek iesniegta no 2021.gada 1.marta līdz 1.jūlijam (skat. kopsakarā ar likuma papildinājumu ar 6.panta ceturto daļu), saimnieciskās darbības veicēji gada ienākumu deklarāciju varēs iesniegt jau piemērojot jauno, labvēlīgāko, nosacījumu.  Lielākā daļa saimnieciskās darbības veicēju vēl nav iesnieguši 2020.gada ienākumu deklarācijas, tomēr, ja maksātājs, kas veic saimniecisko darbību, jau ir iesniedzis 2020.gada ienākumu deklarāciju, to iespējams precizēt.  **Par Likuma 6.panta papildināšanu ar trešo daļu.**  Grozījumi, ar kuriem paredzēts papildināt Likuma 6.pantu ar trešo daļu, ir saistīti ar atteikšanos no prasības valdes locekļiem veikt iedzīvotāju ienākuma nodokļa (algas nodokļa) samaksu no minimālās algas, ja kapitālsabiedrībā, kuras apgrozījums pārsniedz 2500 *euro* mēnesī (piecas minimālās mēnešalgas) nav bijis neviena darbinieka vai valdes locekļa, kas gūst atlīdzību vismaz minimālās algas apmērā  Pašlaik ārkārtējās situācijas laikā tirdzniecība ir ierobežota, arī citu pakalpojumu sniegšana ir sašaurinājusies. Praksē rodas situācijas, ka, piemēram, uzņēmumā ir tikai 2 darbinieki, no kuriem viens ir arī valdes loceklis. Ierobežojumu un samazināta apgrozījuma dēļ abi darbinieki strādā nepilnu darba laiku, tāpēc iesniedz iesniegumu par algu subsīdijām. Faktiski aprēķinātā darba alga abiem ir mazāka par minimālo mēnešalgu, jo ir maz darba stundu. Problēmu rada tas, ka šādā gadījumā par darbinieku, kas ir gan valdes loceklis, gan darbinieks vienā personā, iznāk maksāt vēl papildus iedzīvotāju ienākuma nodokli (algas nodokli) un valsts sociālās apdrošināšanas obligātās iemaksas – t.i., gan no aprēķinātās algas par nepilno darba laiku, gan no domājamā ienākuma.  Likumprojekts paredz Likuma 6.pantu papildināt ar trešo daļu, kas paredz līdz 2021.gada beigām atteikties no prasības valdes locekļiem veikt iedzīvotāju ienākuma nodokļa (algas nodokļa) samaksu no minimālās algas, ja kapitālsabiedrībā, kuras apgrozījums pārsniedz 2500 *euro* mēnesī nav bijis neviena darbinieka vai valdes locekļa, kas gūst atlīdzību vismaz minimālās algas apmērā (šādu prasību pašlaik paredz likuma “Par iedzīvotāju ienākuma nodokli” 8.panta 2.9 daļa).  Savukārt likuma “Par valsts sociālo apdrošināšanu” 1.panta 2.punkta “m” apakšpunkts nosaka, ka par darba ņēmēju tiek uzskatīts kapitālsabiedrības valdes loceklis, ja kapitālsabiedrībai taksācijas gada kārtējā mēnesī apgrozījums ir lielāks par Ministru kabineta noteiktās minimālās mēneša darba algas apmēru, kas reizināts ar koeficientu 5, un kapitālsabiedrībā šajā mēnesī nav neviena darba ņēmēja vai visiem darba ņēmējiem obligāto iemaksu objekts ir mazāks par Ministru kabineta noteiktās minimālās mēneša darba algas apmēru. Likuma “Par valsts sociālo apdrošināšanu” 14.panta 12.1 daļa nosaka, ka kapitālsabiedrības valdes loceklim, kurš atbilst darba ņēmēja statusam saskaņā ar šā likuma 1.panta 2.punkta “m” apakšpunkta nosacījumiem, obligāto iemaksu objekts nav mazāks par Ministru kabineta noteikto minimālo mēneša darba algu. Tādējādi kapitālsabiedrības valdes loceklis, kura kapitālsabiedrībai izpildās iepriekš minētie kritēriji, ir obligāti sociāli apdrošināms attiecīgajā kalendārajā mēnesī kā darba ņēmējs vismaz no minimālās mēneša darba algas. Šīs normas mērķis bija mazināt ēnu ekonomikas risku.  Ņemot vērā Covid-19 infekcijas izplatības ietekmē apturēto ekonomiku, nepieciešams veicināt uzņēmējdarbību un mazināt nodokļu slogu, t.sk., arī samazināt obligāto iemaksu veikšanu par personām, kurām nav noteikta atlīdzība. Ņemot vērā minēto, norma paredz, ka par kapitālsabiedrības valdes locekļiem, izpildoties kritērijiem, nebūs jāveic arī obligātās iemaksas no minimālās mēneša darba algas.  Ņemot vērā Covid-19 infekcijas izplatības ietekmē apturēto ekonomiku, nepieciešams veicināt uzņēmējdarbību un mazināt nodokļu slogu, t.sk., arī samazināt obligāto iemaksu veikšanu par personām, kurām nav noteikta atlīdzība. Ņemot vērā minēto, norma paredz, ka par kapitālsabiedrības valdes locekļiem, izpildoties kritērijiem, būs iespēja izvēlēties veikt vai neveikt arī obligātās iemaksas no minimālās mēneša darba algas. Tādejādi valdes locekļiem, atkarībā no izvēles, būs iespēja izvēlēties veikt obligātās iemaksas un uzkrāt apdrošināšanas stāžu vai neveikt obligātās iemaksas un neuzkrāt apdrošināšanas stāžu.  Likumprojekts paredz normas piemērošanu ar 2021. gada 1. janvāri, jo saskaņā ar likuma “Par valsts sociālo apdrošināšanu” 20.1 panta pirmo daļu darba devējs ir tiesīgs precizēt darba ņēmēja darba ienākumus un obligātās iemaksas par iepriekšējo mēnesi pirms pārskata mēneša. Tas nozīmē, ka informāciju par janvāri var precizēt martā, iesniedzot darba devēja ziņojumu par februāri. Tādejādi ir pamats noteikt, ka norma attiecas uz periodu no 2021. gada 1. janvāra. Minētā norma ir nodokļu maksātājam labvēlīga, tādējādi tās piemērošana ar atpakaļejošu spēku ir pieļaujama no tiesiskās paļāvības viedokļa.  Veicot šādas izmaiņas normatīvajā regulējumā, tiks novērsts, ka valsts liek maksāt darbaspēka nodokļus no nosacīta ienākuma, lai gan Covid-19 ietekmē tieši daudzas mazās kapitālsabiedrības cieš zaudējumus.    **Par Likuma 6.panta papildināšanu ar ceturto daļu.**  Pašreiz likumā “Par iedzīvotāju ienākuma nodokli” atkarībā no tā, vai taksācijas gada ienākumi, kurus apliek ar progresīvo iedzīvotāju ienākuma nodokļa likmi, pārsniedz saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteikto obligāto iemaksu objekta maksimālo apmēru, ir noteikti divi gada ienākumu deklarācijas iesniegšanas termiņi. T.i. taksācijas gadam sekojošajā gadā no 1. marta līdz 1. jūnijam, bet, ja taksācijas gada ienākumi pārsniedz saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteikto obligāto iemaksu objekta maksimālo apmēru, — no [1.](https://likumi.lv/ta/id/45466-par-valsts-socialo-apdrosinasanu#n1)aprīļa līdz [1.](https://likumi.lv/ta/id/45466-par-valsts-socialo-apdrosinasanu#n1)jūlijam.  Lai nodrošinātu vienmērīgu personu plūsmu un konsultāciju sniegšanu par gada ienākumu deklarāciju aizpildīšanu, likumprojekts paredz pagarināt gada ienākumu deklarācijas iesniegšanas termiņu, nosakot, ka 2021.gadā gada ienākumu deklarāciju par 2020.gadu iedzīvotāju ienākuma nodokļa maksātāji, uz kuriem neattiecas likumā “Par iedzīvotāju ienākuma nodokli” noteiktie deklarēšanas atvieglojumi un kuru ienākumi, kuriem piemēro progresīvo iedzīvotāju ienākuma nodokļa likmi, nepārsniedz saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteikto obligāto iemaksu objekta maksimālo apmēru, iesniedz taksācijas gadam sekojošā gadā no 1. marta līdz 1. jūlijam. Ņemot vērā minēto, mainīts ir arī iedzīvotāju ienākuma nodokļa iemaksas termiņš vienotajā nodokļa kontā. Likumprojekts paredz, ka rezumējošā kārtībā aprēķinātais iedzīvotāju ienākuma nodoklis jāiemaksā vienotajā nodokļu kontā līdz 2021. gada 23. jūlijam. Savukārt, ja aprēķinātā iedzīvotāju ienākuma nodokļa summa pārsniedz 640 *euro*, likumprojekts paredz, ka maksātājs to var iemaksāt vienotajā nodokļa kontā trijās reizēs — līdz 2021.gada 23. jūlijam, 23. augustam un 23. septembrim.    **Par Likuma papildināšanu ar 8.1pantu (saistīts ar pārejas noteikumu 14.punktu).**  Likums tiek papildināts ar **8.1pantu,** kura mērķis ir paredzēt grozījumus azartspēļu nodokļa aprēķināšanā ārkārtējās situācijas laikā, kurā ir noteikts aizliegums organizēt azartspēles azartspēļu organizēšanas vietās (spēļu zālēs un kazino).  Likuma “Par izložu un azartspēļu nodevu un nodokli” 5.panta pirmajā daļā ir noteikts, ka azartspēļu nodoklis aprēķināms par katrā azartspēļu tiešās norises vietā esoša katra azartspēļu automāta katru spēles vietu un spēles galdu katru mēnesi, ieskaitot mēnesi, kurā azartspēļu automāts vai spēles galds uzstādīts vai demontēts, kā viena divpadsmitā daļa no šā likuma 3.pantā minētajām nodokļa likmēm.  Problēmas būtība ir tāda, ka azartspēļu nodokli par azartspēļu automāta katru spēles vietu un ruletes, kāršu un kauliņu spēles galdu jāmaksā par visu mēnesi arī ārkārtējās situācijas laikā, kurā sakarā ar aizliegumu organizēt azartspēles azartspēļu organizēšanas vietās nav bijusi iespējama azartspēļu organizēšana visu mēnesi. Tādējādi ir izveidojusies situācija, ka azartspēļu organizētājam azartspēļu nodoklis jāmaksā arī par tām dienām, kad azartspēļu organizēšana azartspēļu organizēšanas vietās bija aizliegta, lai gan šajā laikā azartspēļu organizētājam nebija iespējas gūt ieņēmumus no konkrētās azartspēles organizēšanas.  Likums “Par izložu un azartspēļu nodevu un nodokli” neparedz azartspēļu nodokļa aprēķinu pa dienām, bet ārkārtējās situācijas laikā būtu jāparedz iespēja azartspēļu nodokli maksāt tikai par tām mēneša dienām, kurās azartspēļu organizētāji drīkstēja organizēt konkrētās azartspēles.  Lai piemērotu 8.1pantā paredzētās izmaiņas azartspēļu nodokļa aprēķināšanā 2020.gadā, azartspēļu organizētājam būs jāiesniedz VID precizētu pārskatu par aprēķināto azartspēļu nodokli par 2020.gada martu, jūniju un novembri.  **Par Likuma papildināšanu ar pārejas noteikumu 14.punktu (saistīts ar 8.1pantu).**  Likums papildināts ar pārejas noteikumu 14.punktu, lai 8.1pantā paredzētās izmaiņas azartspēļu nodokļa aprēķināšanā piemērotu vienveidīgi gan pirmās ārkārtējās situācijas laikā, gan otrās ārkārtējās situācijas laikā. Turklāt 8.1pantā paredzēto regulējumu paredzēts piemērot arī par 2020.gadu tāda iemesla dēļ, ka azartspēļu organizētājs atrodas vienādā tiesiskajā situācijā gan pirmās ārkārtējās situācijas laikā, gan otrās ārkārtējās situācijas laikā, kurā ir noteikts aizliegums organizēt azartspēles azartspēļu organizēšanas vietās (spēļu zālēs un kazino). Līdz ar to azartspēļu nodoklis ir jāpiemēro vienveidīgi gan pirmās ārkārtējās situācijas laikā, gan otrās ārkārtējās situācijas laikā. Pārejas noteikumu 14.punktā ir paredzēts atpakaļejošs spēks 8.1panta piemērošanai, jo ārkārtējā situācija ir īpašs gadījumus un norma ir labvēlīga attiecībā pret ārkārtējās situācijas laikā ierobežotu saimnieciskās darbības jomu, kurai darbības specifikas dēļ ir noteikts īpašs nodoklis par iekārtu, kuru maksā par visu mēnesi (neatkarīgi no, tā cik dienas iekārta varēja darboties).  Pārejas noteikumu 14.punkts paredz 8.1panta piemērošanu ārkārtējās situācijas laikā, attiecinot to arī uz pirmo ārkārtējās situācijas laiku un mēnesi, kurā sākās otrā ārkārtējā situācija. Tādējādi azartspēļu nodokli par 2020.gada martu, jūniju, novembri un 2021.gada mēnesi, kad tiks atcelts aizliegums organizēt azartspēles azartspēļu organizēšanas vietās, varētu rēķināt pa dienām. Lai piemērotu 8.1pantu, aprēķinot azartspēļu nodokli par 2020.gada martu, jūniju un novembri, azartspēļu organizētājam par šiem mēnešiem būs jāiesniedz VID precizētu pārskatu par aprēķināto azartspēļu nodokli.  **Par Likuma papildināšanu ar 141. pantu.**  Lai veicinātu sabiedriskās ēdināšanas sektora atgūšanos no Covid-19 infekcijas izplatības radītās krīzes, un saskaņā ar plānu par pakāpenisku sabiedriskā ēdināšanas sektora darbības atjaunošanu, nepieciešams papildināt Likumu ar jaunu pantu, izveidojot “zaļo koridoru” sabiedriskās ēdināšanas sektorā iesaistītajiem komersantiem āra terašu, mobilo ēdināšanas vienību, degustācijas stendu un citu ārtelpās organizētu ēdināšanas vietu darbības paātrinātai un atvieglotai saskaņošanai, tai skaitā, mazinot iespējamās izmaksas uzņēmējdarbības straujākai atsākšanai. Līdz ar to tiek noteikts pienākums pašvaldību iestādēm veikt ielu tirdzniecības (āra terašu, degustāciju stendu, mobilo ēdināšanas vienību u.c.) saskaņošanu sabiedriskās ēdināšanas pakalpojumu sniegšanai prioritārā kārtībā un termiņā. Ja ietverto pakalpojumu sniegšanas termiņš atbilstoši attiecīgās pašvaldības izdotajiem saistošajiem noteikumiem par kārtību, kādā tiek organizēta un saskaņota ielu tirdzniecība un sabiedriskās ēdināšanas pakalpojuma sniegšana ir garāks par piecām darbdienām, tad prioritārā kārtībā attiecīgais pakalpojums sniedzams vismaz divas reizes īsākā termiņā un par to netiek piemērota papildu maksa.”  Šāds regulējums būtiski atvieglos sabiedriskās ēdināšanas uzņēmumu darbības iespējami drīzu atsākšanu Covid-19 krīzes apstākļos, ļaujot operatīvi veikt saskaņošanas procesu un atsākot darbību tiklīdz epidemioloģiskā situācija atļaus ēdināšanas pakalpojumu sniegšanu klātienē ārtelpās. Papildus samaksas nepiemērošana par paātrinātu saskaņojumu sniegšanu samazinās finansiālo slogu uzņēmumiem, kuri pārstāv vienu no krīzē vissmagāk skartajām jomām.  **Par Likuma 15.panta 2.4 daļas regulējumu.**  Ar likumprojektu tiek paredzēts tiesības Valsts ieņēmumu dienestam publicēt savā tīmekļvietnē to nodokļu maksātāju sarakstu, kuriem piešķirts Ministru kabineta noteiktais atbalsts apgrozāmo līdzekļu plūsmas krituma kompensēšanai, un katram nodokļu maksātājam piešķirtā atbalsta apmēru (15. panta 2.4 daļas 2. punkts).  Valsts pārvalde ir pakļauta likumam un tiesībām[[1]](#footnote-1). Tādējādi valsts pārvaldes darbībai jāatbilst normatīvajos aktos noteiktajam, tostarp ievērojot publisko tiesību principu, ka “atļauts ir tas, kas ir noteikts”.  Informācija ir pieejama sabiedrībai visos gadījumos, kad likumā nav noteikts citādi.[[2]](#footnote-2) Ierobežotas pieejamības informācija ir tāda informācija, kura ir paredzēta ierobežotam personu lokam sakarā ar darba vai dienesta pienākumu veikšanu un kuras izpaušana vai nozaudēšana šīs informācijas rakstura un satura dēļ apgrūtina vai var apgrūtināt iestādes darbību, nodara vai var nodarīt kaitējumu personu likumiskajām interesēm.[[3]](#footnote-3) Par ierobežotas pieejamības informāciju uzskatāma informācija, kurai šāds statuss noteikts ar likumu.[[4]](#footnote-4)  Nodokļu administrācijas ierēdnim (darbiniekam), ja šā panta otrajā daļā nav noteikts citādi, aizliegts izpaust par nodokļu maksātāju bez viņa piekrišanas jebkādu informāciju, kas šim ierēdnim (darbiniekam) kļuvusi zināma, pildot dienesta (darba) pienākumus, izņemot šajā daļā noteiktos gadījumus.[[5]](#footnote-5) Par iepriekšminētās informācijas izpaušanu par nodokļu maksātāju, saskaņā ar likuma “Par nodokļiem un nodevām” 22.panta septīto daļu, persona tiek saukta pie likumos noteiktās atbildības.  Tādējādi saskaņā ar normatīvajos aktos noteikto VID rīcībā esošai informācijai par nodokļu maksātāju, tai skaitā par tam piešķirto atbalsta apmēru, saskaņā ar likuma “Par nodokļiem un nodevām” 22.panta pirmo un otro daļu ir noteikts ierobežotas pieejamības informācijas statuss. Šāda informācija izpaužama tikai normatīvajā aktā tieši noteiktos gadījumos un noteiktajā apjomā.  Ņemot vērā minēto, VID informāciju par nodokļu maksātājiem, kuriem piešķirts atbalsts, ir tiesīgs publicēt normatīvajā aktā noteiktajā kārtībā un apjomā.  Saskaņā ar spēkā esošo Likuma regulējumu Valsts ieņēmumu dienests publicē savā tīmekļvietnē to darba devēju sarakstu, kuru darbinieki saņēmuši dīkstāves pabalstu un algu subsīdijas, un katram darba devējam piešķirtā atbalsta kopējo apmēru.[[6]](#footnote-6)  Lai gan Ministru kabineta 2020.gada 10.novembra noteikumu Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai” 12.punkts noteic, ka VID publicē savā tīmekļvietnē uzņēmumu sarakstu, kuri saņēmuši atbalstu, tomēr šāds regulējums būtu paredzams Likuma 15.panta 2.4 daļā, kur jau ir noteikts, ka VID publicē savā tīmekļvietnē to darba devēju sarakstu, kuru darbinieki saņēmuši šā panta 2.1 vai 2.2 daļā noteikto atbalstu, un katram darba devējam piešķirtā atbalsta kopējo apmēru, jo Ministru kabineta 2020.gada 10.novembra noteikumi Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai” ir izdoti saskaņā ar Likuma 2.pantu un 15.panta trešo daļu. Attiecīgi Ministru kabineta 2020.gada 10.novembra noteikumu Nr.676 “Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai” 12.punkts ir svītrojams.  Pilnvērtīgai informācijai par valsts budžeta līdzekļu izlietojumu ir jābūt izsekojamai un pieejamai jebkuram interesentam. Tikai īstenojot caurspīdīgu un uz labas pārvaldības nodrošināšanu vērstu informācijas pieejamību par valsts budžeta līdzekļu izlietojumu, var gūt pārliecību par valsts budžeta līdzekļu izlietojuma efektivitāti un lietderību. Valsts pārvaldei jāsekmē informācijas pieejamība par nodokļu maksātāju saņemto atbalstu, ne tikai norādot atbalsta saņēmēju nosaukumus, bet publicējot arī informāciju par saņemtā atbalsta apmēru.  **Par Likuma 22.panta grozījumiem**.  Grozījumi Likuma 22. pantā sagatavoti pēc sarunām ar Latvijas Tirdzniecības un rūpniecības kameru, Latvijas Darba devēju konfederāciju un Latvijas Viesnīcu un restorānu asociāciju (turpmāk – LVRA), , pagarinot maksātnespējas moratorija termiņu līdz 1.septembrim, ja pastāv kāda no Maksātnespējas likuma 57. panta pirmās daļas 1., 2., 3. vai 4. punktā minētajām juridiskās personas maksātnespējas procesa pazīmēm, un līdz 2021. gada 31. decembrim, ja pastāv Maksātnespējas likuma 57. panta pirmās daļas 5. punktā minētā juridiskās personas maksātnespējas procesa pazīme, izņemot Likumā atrunāto gadījumu. Kā norāda komersantus pārstāvošās asociācijas, Likumā šobrīd iekļautais termiņš - 6.aprīlis – nedod grūtībās nonākušajiem parādniekiem nekādu iespēju nokārtot parādsaistības, un atsevišķos gadījumos arī izvairīties no maksātnespējas procesa. Tā, piemēram, LVRA ir norādījusi uz dažiem veiksmes stāstiem, kad ēdināšanas uzņēmumiem pēc pirmā Covid-19 infekcijas viļņa 2020. gada pavasarī ir izdevies pārorientēties un optimizēt darbību, izglābjot uzņēmējdarbību (piemēram, kafejnīca pārorientējas uz mobilo ēdināšanu ārtelpās).  Vienlaicīgi jāņem vērā, ka tikai pēc ārkārtējās situācijas vai ierobežojumu atcelšanas vai ievērojamas mīkstināšanas krīzē vissmagāk cietušajiem uzņēmējiem būs iespēja atsākt darbību un atsevišķos gadījumos arī izvairīties no maksātnespējas pasludināšanas. Taču šobrīd līdz š.g. 6. aprīlim spēkā ir ārkārtas situācija, kas nozīmē aizliegumu vai ievērojamus darbības ierobežojumus daudziem uzņēmumiem, it īpaši krīzes smagāk skartajās jomās kā tūrisms, ēdināšana, transporta pakalpojumi. Attiecīgi šajā laikā darbības atsākšana un finansiālās situācijas uzlabošana/ parādsaistību segšana nav praktiski iespējama. Savukārt, pagarinot moratorija termiņu, uzņēmumiem tiek dota iespēja atsākt darbību vasaras sezonā kaut vai ierobežotā apjomā.  Saskaņā ar Centrālās statistikas pārvaldes sniegto informāciju kopumā 2020.gadā Covid-19 ietekmē ekonomikas kritums sasniedza 3,6 procentus, bet 2020.gada 4.ceturksnī IKP bija par 1,5% mazāks nekā pirms gada. Visbūtiskāk krīze līdz šim ir skārusi tās nozares, kuras tiešā veidā saistītas ar iedzīvotāju pulcēšanos un pārvietošanos (nozares ar augstu sociālo kontaktu), uz kurām galvenokārt ir bijuši attiecināti ieviestie ierobežojumi – izmitināšanas un ēdināšanas nozare (2020. gada 4 ceturksnī samazinājums pret iepriekšējā gada atbilstošo periodu sasniedza 48,2%), mākslas, izklaides un atpūtas nozarēs – samazinājums par 28,2%, transportā – samazinājums par 12,7%. Līdzīgas tendences nozaru griezumā bija vērojamas arī kopumā 2020.gadā.  Jāņem vērā, ka līdzšinējais nozaru apgrozījumā samazinājums lielā mērā ir saistīts ar ieviestajiem ierobežojumiem, ko esošie atbalsta pasākumi pilnībā nespēj kompensēt, līdz ar to daudziem krīzes un ierobežojumu tieši skartajiem uzņēmumiem ir augsts maksātnespējas risks, kas var novest pie pilnīgas uzņēmuma likvidācijas. Jāatzīmē, ka esošo krīzi lielā mērā raksturo noteiktie ierobežojumi pieprasījumam nevis makroekonomiskās nesabalansētības, kādas bija vērojamas 2008. gada finanšu krīzes laikā, kas attiecīgi ir ietekmējis arī uzņēmumu finanšu plūsmas. Ņemot vērā to, uzlabojoties epidemioloģiskajai situācijai un mazinoties ierobežojumiem, arī krīzes tieši skarto uzņēmumu finanšu situācija varētu normalizēties, tāpēc svarīgi ir nodrošināt uzņēmumu aktīvu veselumu ārkārtas situācijas laikā, tādejādi saglabājot uzņēmumu/darbavietu bāzi, lai nodrošinātu krīzes skarto nozaru un ekonomikas straujāku atgūšanos pēc ārkārtējās situācijas beigām.  Sagaidāms, ka līdz ar pavasari, atsākoties sezonas darbiem un uzlabojoties epidemioloģiskajai situācijai, ko veicinās vakcinācija, ekonomiskā aktivitāte pakāpeniski palielināsies. Ekonomikas ministrijas bāzes scenārija prognozes liecina, ka 2021.gadā ekonomikas izaugsme var pārsniegt 3 procentus.  Vienlaikus uzsverams, ka maksātnespējas moratorija pagarināšana neietekmē parādnieka tiesības iesniegt juridiskās personas maksātnespējas procesa pieteikumu.    **Par Likuma 23.panta grozījumiem.**  Likumprojekta regulējums attiecībā uz gada pārskatu iesniegšanas termiņa pagarinājumu ir piemērojams neatkarīgi no nozares.  Sākoties Covid-19 pandēmijai, 2020. gadā tika pieņemts lēmums, kas paredzēja gada pārskata iesniegšanas termiņa pagarināšanu par trim mēnešiem Gada pārskatu un konsolidēto gadu pārskata likuma subjektiem, kā arī līdz 2020. gada 31. jūlijam biedrībām, nodibinājumiem un reliģiskajām organizācijām. Šo iespēju ir izmantojusi vairāk nekā puse mazo uzņēmumu un gandrīz trešā daļa vidējo un lielo uzņēmumu.  Šobrīd pagarināt gada pārskatu iesniegšanas termiņu par 2020.gadu vismaz uz diviem mēnešiem ir lūguši Latvijas Zvērinātu revidentu asociācija (LZRA), Latvijas Republikas Grāmatvežu asociācija (LRGA) un uz trim mēnešiem Lauksaimnieku organizāciju sadarbības padome.  Lūgums pamatots ar asociācijas biedru (gan grāmatvežu, kuri veic algotu darbu, gan arī grāmatvežu, kuri sniedz grāmatvedības ārpakalpojumus), kā arī citu Latvijas grāmatvežu, revidentu un citu finanšu speciālistu viedokļiem.  LRGA atzīmē, ka, tā kā Covid-19 infekcijas uzliesmojums turpina attīstīties, šobrīd ir grūti novērtēt pandēmijas un valstī ieviesto ierobežojumu ietekmes uz uzņēmējdarbību un ekonomiku apjomu un ilgumu. Šie bezprecedenta apstākļi, kā arī nenoteiktība sagādā uzņēmumiem grūtības, sagatavojot gada finanšu pārskatus un organizējot to apstiprināšanu attālināti. Atšķirībā no iepriekšējiem gadiem uzņēmumiem būs jāpārskata pandēmijas novērtējums – kā tā ietekmēja konkrētu uzņēmumu pārskata datumā, kā mainījās nozīmīgie spriedumi un aplēses, uz kurām attiecas lielāka nenoteiktība nekā parasti, kas prasa ievērojamu laiku un resursus gan pašiem uzņēmumiem un to grāmatvežiem, gan revidentiem attiecīgu vadības spriedumu un aplēšu pārbaudē revīzijas vai ierobežotās pārbaudes ietvaros.  Sagatavojot 2020. gada finanšu pārskatus, ir svarīgi apsvērt uzņēmuma darbības turpināšanu un sniegt papildu informāciju par visām būtiskajām neskaidrībām, kas var ietekmēt uzņēmuma spēju turpināt savu darbību. Uzņēmuma vadībai ir jānovērtē, vai uzņēmums turpina darboties, un šim novērtējumam jāaptver vismaz 12 mēneši no dienas, kad vadībai ir jāapstiprina finanšu pārskati. Sakarā ar pandēmijas strauji mainīgo raksturu būs svarīgi pārskatīt darbības turpināšanas pieņēmumu tuvu tai dienai, kad uzņēmums plāno publicēt finanšu pārskatu.  Savukārt ārkārtējās situācijas apstākļos ir apgrūtināta biedrību, nodibinājumu un reliģiskos organizāciju biedru, dalībnieku un citu lēmējinstitūciju kopsapulču organizēšana, lai apstiprinātu konkrēto organizāciju darbības pārskatus. Ņemot vērā, ka šobrīd ir spēkā pulcēšanas ierobežojumi un ir apgrūtināta iespēja apstiprināt gada un darbības pārskatus, kā arī to, ka nevalstiskajām organizācijām, kurām ir piešķirts sabiedriskā labuma organizācijas statuss, Valsts ieņēmumu dienestā iesniedzamais darbības pārskats ir saistāms ar gada pārskatu par 2020.gadu, darbības pārskata iesniegšanas termiņš ir nosakāms tāds pats kā gada pārskata par 2020. gadu iesniedzamais termiņš.  Likuma 23.panta grozījumi ir aktuāli pēc ārkārtējās situācijas beigām, un ir attiecināms uz gada pārskatiem par 2020.pārskata gadu. Likuma 23.panta pirmā daļa paredz, ka Gada pārskatu un konsolidēto gadu pārskata likuma subjektiem gada pārskata un konsolidētā gada pārskata (ja tāds ir jāsagatavo) par 2020.gadu iesniegšanas termiņš VID tiek pagarināts par trim mēnešiem. Tādējādi tie uzņēmumi, kuriem gada pārskata iesniegšanas termiņš ir, piemēram, 30.aprīlis, gada pārskatu var iesniegt līdz 2021.gada 31.jūlijam, bet uzņēmumiem, kuri parasti gada pārskatu iesniedz līdz 31. jūlijam, iesniegšanas termiņš ir pagarināts līdz 2021.gada 31.oktobrim. Savukārt šī panta otrā un trešā daļa noteic iespēju arī biedrībām, nodibinājumiem un reliģiskajām organizācijām, kurām gada pārskatu iesniegšanas termiņš ir 31.marts, pagarināt par trim mēnešiem gada pārskata par 2020. gadu iesniegšanas termiņu Valsts ieņēmumu dienestam, t.i., līdz 2021. gada 30. jūnijam. Papildus šī panta piektā daļa noteic, ka organizācijas, kurām piešķirts sabiedriskā labuma organizācijas statuss, darbības pārskatu par 2020.gadu iesniedz līdz 2021.gada 30.jūnijam.  Latvijas Tirdzniecības un rūpniecības kamera ir iesniegusi Ekonomikas ministrijai priekšlikumu pagarināt gada pārskata iesniegšanas termiņu. Ņemot vērā ieilgušo Covid-19 infekcijas izplatības radīto krīzi, tie paši apstākļi, kas bija spēkā 2020. gada pavasarī, ir attiecināmi arī uz 2021. gada to pašu periodu. Līdz ar to tiek grozītas arī Likuma 23. panta ceturtā, sestā, septītā daļa, nosakot garāku sociālo uzņēmumu darbības pārskata iesniegšanas termiņu; garāku termiņu kurā kapitālsabiedrībām ir pienākums sasaukt dalībnieku (akcionāru) sapulci, lai apstiprinātu Publiskas personas kapitālsabiedrības un publiski privātās kapitālsabiedrības gada pārskatu un konsolidēto gada pārskatu; kā arī garāku termiņu publiskas personas pārskata par dāvinājuma (ziedojuma) izlietojumu iesniegšanai.  **Par Likuma papildināšanu ar 581. pantu.**  Piedāvātais 581. pants paredz uz laiku līdz 2021.gada 31.decembrim noteikt, ka valsts akciju sabiedrības "Starptautiskā lidosta "Rīga""  (turpmāk – Lidosta) publiskiem mērķiem paredzētajā teritorijā, kurā ir noteikta ierobežota piekļuve, taksometra pakalpojumus var sniegt ar autotransporta līdzekļiem, kuru vecums nepārsniedz septiņus gadus, skaitot no autotransporta līdzekļa pirmās reģistrācijas un šajā periodā atlikt prasības par priekšapmaksas dokumentu (vaučeru) tirdzniecību piemērošanu.  Saskaņā ar Autopārvadājumu likuma 35.1 panta pirmo daļu un Ministru kabineta 2019.gada 27.augusta noteikumu Nr.405 “Noteikumi par pasažieru komercpārvadājumiem ar taksometru” (turpmāk – MK noteikumi nr.405) 80. punktu, Lidostas publiskiem mērķiem paredzētajā teritorijā ir noteikta ierobežota piekļuve taksometra pakalpojumu sniegšanai. Saskaņā ar šā likuma 35.1 panta trešo daļu, Lidostā pasažieru komercpārvadājumus ar taksometru var veikt pārvadātājs vai uz līguma pamata izveidota pārvadātāju apvienība, kas nodrošina noteiktu pakalpojuma apjomu un kvalitātes un prasības, tostarp šīs daļas 3.punkta c) apakšpunkts noteic prasību pakalpojumos izmantot autotransporta līdzekļus, kuru vecums nepārsniedz piecus gadus, skaitot no autotransporta līdzekļa pirmās reģistrācijas un saskaņā ar šīs daļas 5.punktu, pārvadātājs nodrošina norēķinu ar pasažieri par braucienu no objekta ar fiksētā tirdzniecības vietā iegādātu Valsts ieņēmumu dienesta vienotajā datu bāzē (reģistrā) reģistrētas nodokļu un citu maksājumu reģistrēšanas elektroniskās ierīces vai iekārtas izsniegtu priekšapmaksu apliecinošu dokumentu (turpmāk – vaučeri), darījumu reģistrējot taksometra skaitītājā. Lai izpildītu šo prasību pārvadātājam jānodrošina vaučeru tirdzniecība Lidostas terminālī, savukārt atbilstoši MK noteikumu Nr.405 71.punkta prasībām taksometra skaitītāja programmai vai tam pieslēgtai viedierīcei jāspēj validēt vaučerus, kuri izsniegti no Valsts ieņēmumu dienesta reģistrētās ierīces vai iekārtas un kuros attēlots QR kods/divdimensiju kods.  Saskaņā ar likuma 35.1 panta ceturto daļu, pārvadātāja vai apvienības dalībnieka atbilstību šā panta trešās daļas noteiktajām prasībām izvērtē plānošanas reģions, izsniedzot licences kartīti ar speciālu atzīmi. Pirms Covid-19 pandēmijas sākuma Lidostā speciālās licences kartītes bija izsniegtas vidēji 131 taksometram, šobrīd 44 taksometriem.  Pēc starptautisko pasažieru pārvadājumu pārtraukšanas kopš 2020.gada 17.marta faktiski tika pārtraukta arī pārvadājumu pakalpojumu sniegšana ar taksometriem. 70% no visiem pārvadājumiem ar taksometru saistīti ar tūrisma nozari (viesnīcu apkalpošana, ēdināšanas, izklaides un atpūtas darbības), kuras saimniecisko darbību visvairāk ietekmējusi pandēmija un tās ierobežojošie pasākumi. Pēc pārvadātāju sniegtās informācijas, braucienu skaits kopš 2020. gada 17. marta samazinājās par 90%, salīdzinot ar 2020.gada. janvāri, bet pārējos mēnešos vidējais samazinājums ir aptuveni par 85%, salīdzinot ar attiecīgiem periodiem iepriekšējā gadā. Vienlaikus zaudējumus rada arī nemainīgās izmaksas - transporta līdzekļu līzinga un nomas maksājumi, remonta izmaksas (arī stāvošiem transporta līdzekļiem), taksometra skaitītāju un zvanu centra apkalpojošā dienesta pakalpojumi, telpu noma un tml.. Tas ietekmē nozares uzņēmumu spēju atjaunot autoparku un nodrošināt Autopārvadājumu likumā noteikto transporta līdzekļa vecuma normu, lai sniegtu pakalpojumus Lidostā. Tāpat, ņemot vērā epidemioloģiskās drošības pasākumu ieviešanu lidostā, tirdzniecības vietas ir slēgtas un šobrīd vaučeru tirdzniecība nav iespējama. Turklāt, ievērojot straujo aviopārvadājumu pasažieru skaita kritumu, vaučeru tirdzniecības pakalpojumam nav pieprasījuma un pietiekama ekonomiskā pamatojuma. Pārvadātājiem šajā laikā nebūtu pienākums uzņemties jaunas papildu finanšu saistības iegādājoties jaunus transportlīdzekļus un pakalpojumu sniegšanā varētu izmantot esošos resursus līdz pārvadājumu apjomu stabilizēšanai, vienlaikus nodrošinot pakalpojuma sniegšanas nepārtrauktību Lidostā.  Pēc Transportlīdzekļu un to vadītāju valsts reģistra informācijas, 2021.gada februārī uzskaitē ir 1727 taksometri, no tiem 5 gadus (sākot no 2016.g. izlaiduma) nepārsniedz 166 taksometri, palielinot slieksni līdz 7 gadiem (no 2014.gada izlaiduma) - 268 taksometri. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Satiksmes ministrija, Ekonomikas ministrija, Valsts ieņēmumu dienests, Izložu un azartspēļu uzraudzības inspekcija, LZRA, LRGA, LTRK, LDDK, Latvijas Viesnīcu un restorānu asociācija, nevalstiskās organizācijas, kurām piešķirts sabiedriskā labuma organizācijas statuss.  Likumprojektā iekļautais regulējums izdiskutēts un atbalstīts 2021.gada 11. un 25.februāra vadības grupā Covid-19 radīto ekonomisko seku operatīvai novēršanai uzņēmējdarbībā un nodarbināto atbalstam. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums skar:  - iedzīvotāju ienākuma nodokļa maksātājus, kuriem likums “Par iedzīvotāju ienākuma nodokli” uzliek par pienākumu iesniegt iedzīvotāju ienākuma nodokļa gada ienākumu deklarāciju,  - kapitālsabiedrības, kuru apgrozījums pārsniedz piecas minimālās mēnešalgas (2500 *euro* mēnesī) un kurām nav bijis neviena darbinieka vai valdes locekļa, kas gūst atlīdzību vismaz minimālās algas apmērā,  - azartspēļu organizētājus, kuri organizē azartspēles azartspēļu organizēšanas vietās (spēļu zālēs un kazino),  - fiziskās personas - iedzīvotāju ienākuma nodokļa maksātājus,  - fiziskās personas, kas reģistrējušās Valsts ieņēmumu dienestā kā saimnieciskās darbības veicējas,  - individuālie komersanti,  - iedzīvotāju ienākuma nodokļa maksātāji, kas maksā iedzīvotāju ienākuma nodokli par savu individuālo uzņēmumu vai zemnieka vai zvejnieka saimniecību,  - Latvijā reģistrēti nodokļu maksātāji. Valsts ieņēmumu dienests. Uz 2021.gada 17.februāri reģistrēti saņemti 9 949 iesniegumi par grantu (atbalsta) piešķiršanu. Kopējā prasījumu summa – 91 559 486.33 EUR. Savukārt izmaksāti granti par 3334 iesniegumiem, kopumā 26 493 365 EUR apmērā,  - gada pārskatu un konsolidēto gadu pārskata likuma subjektus, biedrības, nodibinājumus un reliģiskās organizācijas, kā arī organizācijas, kurām piešķirts sabiedriskā labuma organizācijas statuss,  - pasažieru pārvadātājus, kuri sniedz taksometra pakalpojumus un pasažierus, kas izmanto taksometra pakalpojumus braucieniem no valsts akciju sabiedrības "Starptautiskā lidosta "Rīga"" ,  - juridiskas personas un fiziskas personas – sabiedriskās ēdināšanas pakalpojumu sniedzējus,  - juridiskas personas un fiziskas personas – finansiālās grūtības nonākušus parādniekus, uz ko attiecināms Maksātnespējas likums,  - publiskas personas kapitālsabiedrības un publiski privātās kapitālsabiedrības, uz kurām attiecas [Publiskas personas kapitāla daļu un kapitālsabiedrību pārvaldības likums](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums);  - publiskas personas, kam ir noslēgti finanšu līdzekļu un mantas dāvinājuma (ziedojuma) līgumi, paredzot pārskatu sniegšanu par dāvinājuma (ziedojuma) izlietojumu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskajam regulējumam par 2020.gada pārskata iesniegšanas termiņu pagarinājumu būs pozitīva ietekme uz tautsaimniecību, jo sakarā ar to, ka COVID 19 pandēmijas uzliesmojums vēl joprojām turpinās, uzņēmumi varēs sagatavot gada pārskatus pēc ārkārtas situācijas beigām.  Ar likumprojektu paredzēts nodrošināt informācijas pieejamību sabiedrībai par valsts budžeta līdzekļu izlietojumu, publicējot informāciju par tiem nodokļu maksātajiem, kuriem sniegt atbalsts apgrozāmo līdzekļu plūsmas krituma kompensēšanai un sniegtā atbalsta apmērs.  Likumprojekta regulējumam par atbalstu taksometra pārvadājumu nozarei krīzes pārvarēšanai būs pozitīva ietekme, jo pārvadātājiem šajā laikā nebūs pienākums uzņemties jaunas papildu finanšu saistības, iegādājoties jaunus transportlīdzekļus, un pakalpojumu sniegšanā varētu izmantot esošos resursus līdz pārvadājumu apjomu stabilizēšanai, vienlaikus nodrošinot pakalpojuma sniegšanas nepārtrauktību valsts akciju sabiedrībā "Starptautiskā lidosta "Rīga"" .  Likumprojekta regulējumam būs pozitīva ietekme uz tautsaimniecību un tiks samazināt administratīvais slogs, izveidojot “zaļo koridoru” āra darbības saskaņošanai sabiedriskās ēdināšanas pakalpojumu sniedzējiem. Attiecīgais regulējums dos ēdināšanas uzņēmumiem iespēju darbības uzsākšanai tiklīdz to atļaus epidemioloģiskā situācija valstī, uzlabojot to finansiālo situāciju. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021 | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 1 830 681 339 | -8 300 000 | 1 881 327 193 | -3 600 000 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 495 629 585 | -5 365 000 | 466 355 439 | -900 000 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 1 335 051 754 | -2 935 000 | 1 414 971 754 | -2 700 000 | 0 | 0 | 0 |
| 2. Budžeta izdevumi | 0 | 50 671 | 0 | 0 | 0 | 0 | 0 |
| 2.1. valsts pamatbudžets | 0 | 50 671 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -8 350 671 | 0 | -3 600 000 | 0 | 0 | 0 |
| 3.1. valsts pamatbudžets | 0 | -5 415 671 | 0 | -900 000 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | -2 935 000 | 0 | -2 700 000 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | x | + 50 671 | x | 0 | X | 0 | 0 |
| 5. Precizēta finansiālā ietekme | x | -8 300 000 | x | -3 600 000 | X | 0 | 0 |
| 5.1. valsts pamatbudžets | -5 365 000 | -900 000 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | -2 935 000 | -2 700 000 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Pēc pēdējiem aktuālākajiem datiem par 2019.gadu saimnieciskās darbības izdevumu ierobežojumu 80% procentu apmērā no saimnieciskās darbības ieņēmumiem ieviešanas fiskālā ietekme attiecībā uz iedzīvotāju ienākuma nodokli vērtējama +4,5 milj. *euro* gadā apmērā. Pieņemot, ka 2020.gadā un 2021.gadā saistībā ar Covid-19 krīzi kopējais saimnieciskās darbības veicēju apgrozījuma kritums sasniegtu 20%, vienlaikus attiecīgi samazinot gan ieņēmumu, gan izdevumu apjomu, negatīvā fiskālā ietekme iedzīvotāju ienākuma nodokļa ieņēmumos 2021. un 2022.gadā, atceļot minēto ierobežojuma normu 2020.gadā un 2021.gadā, būtu vērtējama ~ 3,6 milj. *euro* apmērā ik gadu.  Nosakot azartspēļu nodokļa maksāšanu proporcionāli laikam – tikai par tām dienām, kurās azartspēļu automātu un galdu izmantošana ir bijusi iespējama, saskaņā ar Izložu un azartspēļu uzraudzības inspekcijas veiktajiem aprēķiniem fiskālā ietekme azartspēļu nodokļa ieņēmumos 2021.gadā vērtējama -4,7 milj. *euro* (pieņemot, ka aizliegums beigsies 2021.gada 6.aprīlī).   |  |  |  | | --- | --- | --- | | Periods | Dienu skaits, kad aizliegtas azartspēles | Ietekme, milj. *euro* | | 2020.gada marts | 10 | 1,2 | | 2020.gada jūnijs | 9 | 0,8 | | 2020.gada novembris | 22 | 2,1 | | 2021.gada aprīlis | 6 | 0,6 | | KOPĀ | | 4,7 |   Nepieciešamo izmaiņu veikšanai Valsts ieņēmumu dienesta informācijas sistēmā 2021.gadā ir nepieciešams papildus finansējums 50 670,93 EUR apmērā, t.sk.:   * Elektroniskās deklarēšanas sistēmā (EDS) –6860,7 EUR (14 c/d, 1 c/d cena 490,05 EUR); * Nodokļu informācijas sistēma (NIS) – 17 242,50 EUR (38 c/d, 1 c/d cena 453,75 EUR); * Maksājumu administrēšanas informācijas sistēmā (MAIS) – 4 515,48 EUR (9,4 c/d, 1 c/d cena 480,37 EUR); * Publiskojamās informācijas datu bāzes sistēma (PDB) - 22 052,25 EUR (45 c/d, 1 c/d cena 490,05 EUR).  1. **Gada pārskatu termiņa pagarinājuma normas ieviešana**   2020.gada pārskatu iesniegšanas termiņa pagarinājumu veikšanai nepieciešamo izmaiņu realizācijai VID Nodokļu informācijas sistēmā (NIS) ir plānotas izmaksas 7 986 EUR (17,6 c/d, 1 c/d cena 453,75 EUR).   1. **Gada ienākumu deklarāciju iesniegšanas pagarinājuma normas izpildei**   ir nepieciešams papildus finansējums 35 417,79 EUR apmērā, t.sk.:   * Elektroniskās deklarēšanas sistēmā (EDS) –5 390,55 EUR (11 c/d, 1 c/d cena 490,05 EUR); * Nodokļu informācijas sistēma (NIS) – 5 717,25 EUR (12,6 c/d, 1 c/d cena 453,75 EUR); * Maksājumu administrēšanas informācijas sistēmā (MAIS) – 2 257,74 EUR (4,7 c/d, 1 c/d cena 480,37 EUR); * Publiskojamās informācijas datu bāzes sistēma (PDB) - 22 052,25 EUR (45 c/d, 1 c/d cena 490,05 EUR).  1. **Azartspēļu nodokļa izmaiņu pielāgojumiem** ir nepieciešams papildus finansējums  7 267,14 EUR, t.sk. izmaiņu ieviešanā:  * Elektroniskās deklarēšanas sistēmā (EDS) – 1 470,15 EUR (3 c/d, 1 c/d cena 490,05 EUR); * Nodokļu informācijas sistēmā (NIS) – 3 539,25 EUR (7,8 c/d, 1 c/d cena 453,75 EUR); * Maksājumu administrēšanas informācijas sistēmā (MAIS) –         2 257,74 EUR (4,7 c/d, 1 c/d cena 480,37 EUR); | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. | | | | | | |
| 8. Cita informācija | Nepieciešamais finansējums izmaiņu veikšanai Valsts ieņēmumu dienesta informācijas sistēmās 2021.gadā tiks nodrošināts no valsts budžeta programmas 02.00.00 “Līdzekļi neparedzētiem gadījumiem” plānotā finansējuma. | | | | | | |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | Ministru kabineta 2020. gada 10. novembra noteikumi Nr. 676 "Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai" (svītrot 12. punktu) |
| 2. | Atbildīgā institūcija | Ekonomikas ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība pēc normatīvā akta pieņemšanas tiks informēta ar publikāciju oficiālajā izdevumā „Latvijas Vēstnesis”, kā arī, ievietojot to bezmaksas normatīvo aktu datu bāzē [www.likumi.lv](http://www.likumi.lv).  Likumprojekts sagatavots, pamatojoties uz komersantu un to organizāciju sniegto informāciju, ko ietekmē regulējuma praktiskā izpildes puse. |
| 2. | Sabiedrības līdzdalība projekta izstrādē | LZRA, LRGA, Latvijas Tirdzniecības un rūpniecības kamera, Latvijas Viesnīcu un restorānu asociācija.  Likumprojektā ietvertais 8.1pants un pārejas noteikumu 14.punkts izstrādāts atbilstoši LDDK, Latvijas Spēļu biznesa asociācijas un Latvijas Tirgotāju asociācijas priekšlikumiem. |
| 3. | Sabiedrības līdzdalības rezultāti | No LZRA, LRGA, LTRK, LDDK saņemtie priekšlikumi ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests, Izložu un azartspēļu uzraudzības inspekcija, Satiksmes ministrija, VSIA “Autotransporta direkcija”, republikas pilsētu pašvaldības, plānošanas reģioni un pašvaldību kontroles dienesti, Latvijas Viesnīcu un restorānu asociācija, Latvijas Tirdzniecības un rūpniecības kamera. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti.  Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija.  Likumprojekts tiks īstenots esošo cilvēkresursu ietvaros. |

|  |  |  |
| --- | --- | --- |
| 3. | Cita informācija | Nav. |

Finanšu ministrs J. Reirs

Aleksandrova 67095628

Dana.Aleksandrova@fm.gov.lv

Priede 67083866

[Arta.Priede@fm.gov.lv](mailto:Arta.Priede@fm.gov.lv)

Avotiņa 67095515

[Inga.Avotina@fm.gov.lv](mailto:Inga.Avotina@fm.gov.lv)

Otto 67120591

Liene.Otto@vid.gov.lv

Ziemele-Adricka 67028036

[dana.ziemele-adricka@sam.gov.lv](mailto:dana.ziemele-adricka@sam.gov.lv)

Gailume-Zohara 67013039

[zanda.gailume-zohara@em.gov.lv](mailto:zanda.gailume-zohara@em.gov.lv)

v\_sk. = 6059

1. Valsts pārvaldes iekārtas likuma 10.panta pirmā daļa [↑](#footnote-ref-1)
2. Informācijas atklātības likuma 2.panta trešā daļa [↑](#footnote-ref-2)
3. Informācijas atklātības likuma 5.panta pirmā daļa [↑](#footnote-ref-3)
4. Informācijas atklātības likuma 5.panta otrās daļas 1.punkts [↑](#footnote-ref-4)
5. likuma “Par nodokļiem un nodevām” 22.panta pirmā daļa [↑](#footnote-ref-5)
6. Covid-19 infekcijas izplatības seku pārvarēšanas likuma 15.panta 2.4 daļa [↑](#footnote-ref-6)